苏轼
同正辅表兄游白水山
伟哉造物真豪纵，攫土抟沙为此弄。
劈开翠峡走云雷，截破奔流作潭洞。
因随化人履巨迹，得与仙兄蹑飞鞚。
曳杖不知岩谷深，穿云但觉衣裘重。
坐看惊鸟投霜叶，知有老蛟蟠石瓮。
金沙玉砾粲可数，古镜宝奁寒不动。
念兄独立与世疏，绝境难到惟我共。
永辞角上两蛮触，一洗胸中九云梦。
浮来山高回望失，武陵路绝无人送。
筠篮撷翠爪甲香，素绠分碧银瓶冻。
归路霏霏汤谷暗，野堂活活神泉涌。
解衣浴此无垢人，身轻可试云间凤。